Petore abegoù a laka bugale an emsaverion da chom en Emsav pe d'e guitaat ? War dachenn an divezouriezh eo lakaet ar gudenn meur a wezh. Me gav din ivez eo war a dachenn-se emañ ar gudenn. Evit a sell ouzhin, me' gav gwelloc'h desevel va bugale e galleg.    Da'm soñj, ar brezhoneg zo un  hent politikel, dispac'hel. Anat eo evidon, un hent emsavel, dispac'hel, zo un hent da zibab da ugent vloaz ha n'eo ket da vezañ gourlakaaet da vugale a bemp vloaz.    An Emsav zo an hent reizh nemetañ evit Breizh da eilec'hiañ "Bretagne". Mar bez desavet ar vugale en un doare reizh e tibabint an hent reizh, hag e chomint en Emsav. Ar c'hraf nemetañ eo se, da'm meno. An doare eo ivez da veizañ an diflipadurioù a welomp en-dro deomp...    Bez ez eus tud en Emsav a vev gant un doare morc'hed,  o kaout aon da skouer da ziskouez an Emsav evit ar pezh ez eo d'o bugale . An dud-se o deus aon rak heuliadoù an Emsav. Neuze e savont o bugale e brezhoneg evel pa na vije ket eus an Emsav !    Pe c'hoazh e tiskouezont an Emsav evel ur pleustradur er-maez eus an urzh o ren, mui pe vui evel un dra direizh. Neuze, morc'hedet eo ar vugale hag a-benn ar fin e tibabont an hent reizh a zo evito ar framm gall, an urzh c'hall, ar re nemeto int bet lakaet da anaout.    Tud zo ivez a sav fall o  bugale e brezhoneg : Ne reont ket a-walc'h war o zro evit o gwriziennañ en Emsav, hag o lezel a reont da ziflipout dre m'e deus an treuzgeot gall mouget ar gwrizioù emsavel.    An dud a zo o prientiñ ar Stad Vrezhon, o deus alies bugale savet e brezhoneg. Tud all avat a sav o bugale e brezhoneg oc'h en em zerc'hel er-maez eus pep preder politikel : un doare idolenn eo evito ar brezhoneg, hep netra en tu all.    Ar vugale, evel bugale "Diwan", perak e vent droch ? a zilez buan ar brezhoneg  na gas da netra. Perak strobellañ ar vuhez gant hentoù na gasont da nep lec'h ? Evit ma talc'ho ar vugale da bleustriñ ar brezhoneg e rank ar brezhoneg kas d'un dra bennak sirius a dalvezo ar boan da engouestlañ ar vuhez ennañ, e rank reiñ digor war ur vuhez a dalvezo ar boan da vezañ renet.    Ne c'haller ket ober goap nag eus an Emsav nag eus ar vugale. Reiñ dezho un hent faos, un hent  bac'h, un hent o lakaio er-maez eus pep kevredigezh, zo ober goap eus ar vugale. Diskouez dezho an Emsav  evel un dra er-maez eus an urzh, eus ar Stad, evel ur blijadur difennet, zo ivez ober goap eus an Emsav.    Evit mad ar vugale eo e tesaver anezho, e galleg pe e brezhoneg. N'eo ket evit mad ur sorc'henn ha pa ve ar sorc'henn-se ar brezhoneg, - ar brezhoneg hep Stad Vrezhon da sevel evit reiñ talvoudegezh kevredigezhel dezhañ a chom ur "c'hoari".